《表哀诗》
魏晋·孙绰

茫茫太极，赋授理殊。咨生不辰，仁考夙徂。微微冲弱，眇眇偏孤。

叩心昊苍，痛贯黄墟。肃我以义，鞠我以仁。严迈商风，思洽阳春。

昔闻邹母，勤教善分。懿矣慈妣，旷世齐运。嗟予小子，譬彼土粪。

俯愧陋质，仰忝高训。悠悠玄运，四气错序。自我酷痛，载离寒暑。

寥寥空堂，寂寂响户。尘蒙几筵，风生栋宇。感昔有恃，望晨迟颜。

婉娈怀袖，极愿尽欢。奈何慈妣，归体幽埏。酷矣痛深，剖髓摧肝。

作者简介：（314—371）东晋太原中都（今晋中榆次）人，字兴公。孙楚孙。少以文称。初居会稽，游放山水。与许询并为玄言诗人，亦能赋，尝作《天台山赋》，辞致甚工，自谓掷地有金石声，为当时文士之冠。名公之碑，必请绰为文。除著作佐郎，累迁廷尉卿，领著作。原有集，已佚，明人辑有《孙廷尉集》。